Owe war vmbe volge ich also tvmben wane
Owe war vmbe volge ich also tvmben wane·
der mich so sere leitet in die not·
ich schiet von ir aller froͤiden ane·
dc si mir trost noch helfe nien gebot·
doch wart ir varwe lilien wis vnd rosen rot·
vnd sas vor mir dv́ liebe wol getane·
geblvͤt reht alsam ein voller mâne·
dc wc der ǒgen wunne vnd des herzen tot·

Min steter mv̊t gelichet niht dem winde·
ich bin noch als si mich hat verlan·
vil stete her von einem kleinen kinde·
swie we si mir nv lange hat getan·
als swigende ie genôte· vnd ein verholner wan·
wie dike ich mich der torheit vnderwinde·
swanne ich vor ir stan· vnd sprůche ein wunder vinde·
vnd mv̊s doch von ir vngesprochen gan·

Ich han so vil gesprochen vnd gesvngen·
dc ich bin mvͤde vnd heis von der klage·
in bin vmbe nit wan vmb den wint betwungen·
sit si mir nit gelǒbet dc ich sage·
wie ich si minne vnd wie ich ir holdes herze trage·
dewar mirn ist nach werde niht gelvngen·
hete ich nach gote ie halb so vil gerungen
er nême mich zv̊ zim ach miner tage·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse
_